text: [{"text_idx": "#000001", "text": "Fri\u0301ggjakv\u00f8ldi\u00f0 vann 20y a\u0301 Glasir kappingina hja\u0301 Na\u0301mi vi\u00f0 filminum \u201cHavi\u00f0 er eitt mysterium\u201d"}, {"text_idx": "#000002", "text": "Allir filmarnir, sum vo\u0301ru vi\u00f0 i\u0301 kappingini, kunnu si\u0301ggjast her."}, {"text_idx": "#000004", "text": "To\u0301lv filmar fra\u0301 mi\u00f0na\u0301mssku\u0301lum kring landi\u00f0 vo\u0301ru vi\u00f0 i\u0301 stuttfilmskappingini um 30.000 kro\u0301nur fra\u0301 Na\u0301mi um besta filmin um Heimsma\u0301l nummar 14, sum er um li\u0301vi\u00f0 i\u0301 havinum."}, {"text_idx": "#000005", "text": "Aftana\u0301 filmsy\u0301ningina savna\u00f0ust \u00f8ll i\u0301 flokkinum framman fyri pallinum i\u0301 Havnar Bio og sungu sangin \u201cHavi\u00f0 er eitt mysterium\u201d, sum er kjarnin i\u0301 filminum."}, {"text_idx": "#000008", "text": "Vit vo\u0301na at tit hava havt ta\u00f0 stuttligt"}, {"text_idx": "#000009", "text": "To\u0301ra Petersen seg\u00f0i, at tey i\u0301 Na\u0301mi og i\u0301 do\u0301msnevndini gleddust um lutt\u00f8kuna hja\u0301 n\u00e6mingunum i\u0301 filmskappingini."}, {"text_idx": "#000010", "text": "\u2013 Vo\u0301nin er, at tit \u00f8ll, b\u00e6\u00f0i tit sum hava vunni\u00f0 og tit sum ikki vunnu hesufer\u00f0, hava l\u00e6rt okkurt. Kanska tit hava l\u00e6rt okkurt ny\u0301tt um heimsma\u0301lini og um havi\u00f0? Kanska tit hava l\u00e6rt okkurt ny\u0301tt um ta\u00f0 at gera film? Og kanska tit hava l\u00e6rt okkurt um, hvussu tit hv\u00f8r s\u00e6r arbei\u00f0a, hvussu ta\u00f0 er at arbei\u00f0a i\u0301 einum bo\u0301lki, og hvussu ta\u00f0 er at loysa eina uppga\u0301vu, sum hevur n\u00f8kur kr\u00f8v, samstundis sum uppga\u0301vuly\u0301singin gevur sto\u0301rt fr\u00e6lsi. Kanska eru tit vor\u00f0in grei\u00f0 yvir, hvat tit duga v\u00e6l og hvat tit kundu hugsa\u00f0 tykkum at duga betri? Og mest av \u00f8llum, so vo\u0301na vit eisini at tit hava havt ta\u00f0 stuttligt, seg\u00f0i To\u0301ra, sum er ny\u0301settur trivna\u00f0arra\u0301\u00f0gevi i\u0301 Na\u0301mi."}, {"text_idx": "#000011", "text": "Do\u0301msnevndin, sum taldi fimm fo\u0301lk, var hugtikin av no\u0301gvum filmum og serliga teirra tilsipingum til a\u00f0rar filmar, ella intertekstualitet."}, {"text_idx": "#000022", "text": "Hugskotini vo\u0301ru no\u0301gv a\u0301 filmskv\u00f8ldinum, og do\u0301msnevndin fekk torf\u00f8ru uppga\u0301vuna at sortera og velja burturu\u0301r. Men veljast skuldi og Ey\u00f0un Gaard, stjo\u0301ri i\u0301 Na\u0301mi, fekk u\u0301rskur\u00f0in hja\u0301 samdu do\u0301msnevndini, sum sta\u00f0festi vinnaran solei\u00f0is:"}, {"text_idx": "#000023", "text": "\u2013 Vinnarfilmurin ly\u0301kur allar treytir, i\u00f0 eru settar til kappingina, har u\u0301rvalda evni\u00f0 er heimsma\u0301l nummar 14, sum er li\u0301vi\u00f0 i\u0301 havinum og hugtaki\u00f0 \u201cOcean Literacy\u201d."}, {"text_idx": "#000024", "text": "\u2013 Umframt hetta formalistiska krav, er do\u0301msnevndin eisini av teirri fatan, at filmurin ikki bara er alment upply\u0301sandi, men eisini er inspirerandi og lyftir filma\u00f0u framsetingina upp i\u0301 ny\u0301ggjar h\u00e6ddir, so vit kunnu syngja afturvi\u00f0. Vinnandi filmurin er ein hybrid filmur, sum eisini ru\u0301mar sangleikahevdini."}, {"text_idx": "#000026", "text": "\u2013 Fyri hetta inspirerandi avrik heldur do\u0301msnevndin, at vinnandi filmurin i\u0301 stuttfilmskappingini hja\u0301 Na\u0301mi eigur at vera \u201cHavi\u00f0 er eitt mysterium\u201d hja\u0301 20y a\u0301 Glasi."}, {"text_idx": "#000027", "text": "Eftir at hava lisi\u00f0 grundgevingina fra\u0301 do\u0301msnevndini, handa\u00f0i Ey\u00f0un umbo\u00f0um fyri flokkin, sum h\u00f8vdu gj\u00f8rt vinnandi filmin, hei\u00f0ursbr\u00e6v, i\u00f0 pro\u0301gvar, at tey hava vunni\u00f0 30.000 kro\u0301nur."}]